钦定古今图书集成/明伦汇编/交谊典/第006卷 > 性理会通 > 《人伦》
## 钦定古今图书集成/明伦汇编/交谊典/第006卷 > 性理会通 > 《人伦》

《朱子》曰：“夫道虽若大路，然非上智生知之质，亦岂能
不藉师友而独得之哉？要当有以发其端倪，然后有
馀师者可得而求耳。”

问“人伦不及师。”曰：“师与朋友同类，而势分等于君父。
唯其所在，则致死焉。”或云：“如在君旁，则为君死；如在
父旁，则为父死。”曰：“也是如此。如在君，虽父有罪，不能
为父死。”又曰：“‘人伦不及师’者，朋友多而师少，以其多
者言之。”问：“服中不及师，何也？”曰：“正是难处。若论其服，
则当与君父等，故《礼》谓‘若丧父而无服’。又曰：‘平居则
绖’。”

和靖尹氏曰：“学者虽是要从师，然赖朋友相成处甚
多。师只是开其大端，又体貌严重。若于从容闲暇之
际，委曲论难，须是朋友便发明得仔细。”

象山陆氏曰：“天下若无著实师友，不是各执己见，便
是恣情纵欲。”

道广大，学之无穷，古人亲师求友之心，亦无有穷已。
以夫子之圣，犹曰学不厌，况在常人？其求师友之心，
岂可不汲汲也？然师友会聚，不可必得。有如未得会
聚，则随己知识，随己力量，亲书册，就事物，岂皆蒙然
懵然，略无毫发开明处？《曾子》曰：“尊其所闻则高明，行
其所知则光大。”非欺人也。